
Atbildes uz jautājumiem 
atklātā konkursā “Prokuratūras informācijas sistēmas un e-pakalpojumu uzturēšana, izmaiņu izstrāde un ieviešana”
(identifikācijas Nr. LRP 2024/35)

2024.gada 28.oktobrī Elektronisko iepirkumu sistēmā atklāta konkursa “Prokuratūras informācijas sistēmas un e-pakalpojumu uzturēšana, izmaiņu izstrāde un ieviešana” (turpmāk – iepirkums), id. Nr. LRP 2024/35, komisija ir saņēmusi jautājumus par iepirkuma nolikuma prasībām.
Iepirkuma komisija sniedz atbildes uz uzdotajiem jautājumiem:

Jautājums.
1. Nolikuma 3.2.2.8.punkts nosaka, ka sistēma nodrošina integrāciju ar finanšu uzskaites sistēmu un personālvadības sistēmu, izmantojot REST API  tīmekļa pakalpes vismaz par šādiem notikumiem: darbinieku pamatdati, darbinieku prombūtne, darbinieku aizvietošana un ar atalgojumu saistīta informācija.
Pretendents lūdz skaidrot, kāpēc ir prasītas tik specifiskas datu kopas apmaiņai, jo pretendenta ieskatā, ja pretendentam ir pieredze finanšu uzskaites un personālvadības sistēmu integrācijās, tad nav tik būtiski kādi dati tiek apmainīti, piemēram, ja pretendentam ir pieredze izgūt darbinieku prombūtni un aizvietošanu, tad izmantojot REST API tīmekļa pakalpes, Pretendentam būs arī spēja izgūt līdzvērtīgus datus, tai skaitā ar atalgojumu saistītu informāciju.
Pretendents lūdz izteikt nolikuma 3.2.2.8.punkta prasību šādā redakcijā: “sistēma nodrošina integrāciju ar finanšu uzskaites sistēmu un personālvadības sistēmu, izmantojot REST API  tīmekļa pakalpes vismaz par kādu no šādiem notikumiem: darbinieku pamatdati, darbinieku prombūtne, darbinieku aizvietošana un ar atalgojumu saistīta informācija vai līdzvērtīgiem”.
Atbilde.
Latvijas Republikas prokuratūras informācijas sistēmā (turpmāk – ProIS) pašlaik ir realizētas integrācijas ar finanšu uzskaites sistēmu un personālvadības sistēmu “Horizon”, nodrošinot iepirkuma nolikuma 3.2.2.8. apakšpunkta prasībā norādīto datu kopu apmaiņu. Iepirkuma komisija  skaidro, ka līguma izpildē būs jānodrošina šo datu kopu apmaiņas uzturēšana. Attiecībā uz pretendenta norādi, ja pretendentam ir pieredze finanšu uzskaites un personālvadības sistēmu integrācijās, tad nav tik būtiski kādi dati tiek apmainīti, iepirkuma komisija skaidro, ka jebkuras saskarnes izstrādē ir būtiski pēc kādiem nosacījumiem dati tiek atlasīti avota sistēmā, kā tie tiek interpretēti, kādā veidā nodoti uz saistīto sistēmu. 
Ņemot vērā iepriekš minēto, iepirkuma komisija secina, ka iepirkuma nolikuma 3.2.2.8. apakšpunkta prasība ir samērīga un atbilst pasūtītāja vajadzībām, tādējādi nav pamata to grozīt.
Jautājums.
2. Nolikuma 3.4.2.1. punkts nosaka, ka biznesa analītiķim ir sertifikāts, kas apliecina IT biznesa analītiķa kvalifikāciju (CBAP (Certified Business Analysis Professional) vai ekvivalents) vai līdzvērtīga augstākā izglītība, apgūstot vismaz šādus kursus: biznesa analīzes priekšmets, stratēģijas analīze, biznesa analīzes pieeja, biznesa analīzes pārvaldība, prasību noskaidrošanas paņēmieni, prasību noskaidrošana, prasību dzīvescikls, prasību pārvaldības metodes, prasību analīze un dizaina definēšana, risinājuma novērtēšana. Pretendents vērš uzmanību, ka šādu detalizētu kursu nav, bet programmu ietvaros ir kursi, kas var ietvert vairākus Pasūtītāja minētos, piemēram – datu analīze un apstrāde, sistēmu modelēšana, informācijas sistēmu pārvaldība. 
Pārskatot mācību programmas Latvijas augstskolās, piemēram, Rīgas Tehniskās universitātes studiju programma “Biznesa informātika” (https://stud.rtu.lv/rtu/spr_export/prog_pdf_lv.56) vai Banku augstskolas programma “Biznesu procesu vadība” (https://bpv.ba.lv/home) nevienā no tam pilnvērtīgi nav noklāti visi Pasūtītāja minētie kursi. 
Pretendents lūdz izteikt nolikuma 3.4.2.1. prasību šādā redakcijā: “kuram ir augstākā izglītība (vismaz bakalaura grāds) informācijas tehnoloģiju jomā vai sertifikāts, kas apliecina IT biznesa analītiķa kvalifikāciju (CBAP (Certified Business Analysis Professional) vai ekvivalents)”.  
Atbilde.
Pasūtītājs iepirkuma nolikuma 3.4.2.1. apakšpunkta prasībā ir norādījis, kāds zināšanu kopums tiks uzskatīts par ekvivalentu CBAP (Certified Business Analysis Professional) sertifikātam. Zināšanu kopums ir definēts atbilstoši CBAP sertifikācijas programmai. Iepirkuma komisija norāda, ka iepirkuma nolikumā noteiktās prasības neierobežo ārvalstu speciālistu piedalīšanos iepirkumā, līdz ar to atsauce uz Latvijas augstskolu izglītības programmām nav pamatota. Kā papildus informācijas pieprasījumā norādījis pretendents “Programmu ietvaros ir kursi, kas var ietvert vairākus pasūtītāja minētos, piemēram – datu analīze un apstrāde, sistēmu modelēšana, informācijas sistēmu pārvaldība”, pretendents var pierādīt speciālista atbilstību iepirkuma nolikuma 3.4.2.1. apakšpunkta prasībai ar apgūtiem mācību kursiem, kuru saturs atbilst prasībā norādītajam. 

